open-index/open-wikipedia-markdown huggingface dataset:
Arendal Rock Klubb

**Arendal rockklubb**, ofte kalt ARK, er Norges eldste ideelt drevne rockeklubb. Klubben ble stiftet 20. desember 1980, mens første konsert ble holdt 21. januar 1981, og denne dato regnes som stiftelsesdatoen.

Fra slutten av 70-tallet og begynnelsen av 80-tallet var arrangementserien «Saganatt» med Odd «Tabben» Kleivene og miljøet rundt hans kafé, Odd's Kafé, viktig for å gi unge musikere et sted å fremføre sin musikk. Da dansebandene ikke lenger ville ha med rockerne oppsto Arendal rockklubb, via kortlivede Harde Tiders Kafe. Det første styret bestod blant andre av Thomas Robsahm, Rolf Pedersen, Geir Juveng og Dave Jørgensen. De to sistnevnte var ildsjeler i kassettproduksjonsmiljøet, med Shit Tapes og Spang Virr studio.

I en stille periode i rockklubbens virksomhet i årene 1982–85 ble allikevel Sprø Musikk-festival arrangert. Med de samme ressurspersonene involvert også i de litt roligere årene er det belegg for å si at det har vært en kontinuerlig virksomhet i rockklubbens regi siden oppstarten.

På slutten av 80-tallet gikk ARK inn i Arendal Internasjonale Kultursenter (Gamlebyen skole/ Munkehaugen/ Munken), og sammen med SOS Rasisme arrangerte rockklubben i flere år demonstrasjonskonserter mot rasisme. Arendal rockklubb har de fleste av sine driftsår vært lokalisert på Munken, og også vært aktive pådrivere for bevaring av dette kultursenteret.

Opp gjennom årene har ARK hatt flere større arrangement; Sprø Musikk er nevnt, men også Flatt Jern-festivalen, Quartzoom, som var kvalifisering for club Quart, og Hoveslaget, som var en konkurranse om å få spille på Hovefestivalen. I tillegg til konserter med turnerende band har rockklubben også hatt faste årlige arrangement som julejam eller juleblot, påskejam og sommerarrangementet «School's out»; alle disse med 4–6 band på scenen, de fleste lokale. Av kjente utenbys artister som har gjestet Arendal rockklubb kan nevnes Wannskrækk, Clawfinger, Seigmen, Motorpsycho, Enslaved, Honningbarna, Leprous og Yawning Man.

Både til 30-årsjubileet og 40-årsjubileet ble det utgitt egen dobbelt-LP med bidrag fra toneangivende lokale band, før og nå. Coveret til begge plater er designet av Espen Hegland. 40-årsjubileet ble også feiret med egen konsert og brygging av eget øl, kalt «Wannskrækk» med tillatelse fra bandet. Etiketten til ølet er satt sammen av en modifisert versjon av klubbens logo samt tegneserieskaperen Tore Knutsens tegning av klubbens første æresmedlem, Ole Johan Lillegaard. Logoen er opprinnelig designet av Anwar Bitar, mangeårig ildsjel i ARK og også kjent som trommeslageren i Rockebandet Ændal. 

## Band (utvalg)
Klubben har vært startarena for mange artister og band i løpet av årene:
*Theo – med Bård Torstensen, Harald Dose, Geir Emanuelsen, Stig Theo Eriksen og Erlend Ottem
*Brød & Sirkus – med blant andre Thomas Robsahm
*Bulk
*Stonegard
*Seventh
*Vorbid
Samt band som Gul Tyv, Morder Jord, Oisann boys, Overdose, Rangers, Rockebandet Ændal, Still Messin', 10 ft Baby, Underwing og Vanvidd.

## Referanser


## Eksterne lenker
*
Avdøde ønsket ikke blomster

***Avdøde ønsket ikke blomster*** er et norsk hørespill produsert av NRK Radioteateret med regi av Nils Nordberg første gang sendt i 1986. 

Hørespillet ble i 2005 utgitt på lydbok.
## Episoder
# *Døden i sandtaket*
# *Snoken*
# Enda et dødsfall
# *Fellen*

## Medvirkende

## Referanser
Holbergs gate (Kristiansand)

**Holbergs gate** (1-63, 2A-66) er en gate i Kvadraturen i Kristiansand som ligger i bydelen Kvadraturen/Eg.

Gaten har sitt løp fra Strandpromenaden til Tordenskjolds gate. I kvartalet mellom Kongens og Dronningens gate mellom Kongensgate skole og Kongens senter er det anlagt et torg som bryter det opprinnelige gateløpet og bare fotgjengere kan passere. Torget har fått navnet *Olav den Vs plass* og er utsmykket med en skulpturgruppe/fontene kalt «Otra» som ble avduket av Kong Olav V i 1984. Den er en gave fra kunstneren Arne Nikolai Vigeland.

At Ludvig Holberg har fått en gate oppkalt etter seg i Kristiansand har sin bakgrunn i at han hadde et kort opphold i byen hvor han underviste i fransk vinteren 1704–1705. Gata hadde opprinnelig navnet Kongens tverrgate, senere Dronningens tverrgate.

Holbergs gate 17 består av flere bygninger, en hvitmalt hjørnebygning på hjørnet mot Rådhusgata og en okergul sidebygning og er i statlig eie.  Holbergs gate 17 ble oppført i 1797.  Hjørnebygningen er senere ombygget og utvidet.  Eiendommen er fredet av Riksantikvaren.

Langs Holbergsgate sør for Tollbodgata er bebyggelsen oppført etter bybrann og murtvang, mens en del av den gamle trehusbebyggelsen er bevart videre langs gata. Øverst i gata ligger Ekserserhuset oppført i 1807–1808 med gymnastikksal for byens garnison, senere også brukt av Kristiansand katedralskole.

## Eksterne lenker
* Panoramabilder fra krysset Holbergs gate/Skippergata
Lasse Lehre

**Lasse Aasan Lehre** (født 1988) er en norsk politiker (H) og kommunikasjonsrådgiver.

Han kommer fra Harestua. Han var leder av Ungdommens fylkesting i Oppland fra 2005 til 2006 og leder i Oppland Unge Høyre fra 2008 til 2011.

Lehre var medlem av Lunner kommunestyre fra 2007 til 2023. Han har vært medlem av formannskapet, leder for Høyres kommunestyregruppe og leder i Lunner Høyre. Han var også medlem av Oppland fylkesting fra 2011 til 2019.

Han har vært en pådriver for å slå sammen Lunner og Gran kommuner og skifte tilhørighet fra Oppland til Akershus fylke. Lunner kommune ble i 2020 lagt til Viken fylke som en del av regionreformen. Lehre ble i 2020 vara til Viken fylkesting.

Han har studert historie ved Universitetet i Oslo og PR ved Høyskolen Kristiania. Han har arbeidet i flere PR-rådgivningsselskaper.

## Referanser


## Eksterne lenker
*
Kronprinsens gate (Kristiansand)

**Kronprinsens gate** (1-61, 2-50) er en gate i Kvadraturen i Kristiansand som ligger i bydelen Kvadraturen/Eg. Gaten har alltid hatt samme navn, men tidligere ble det skrevet Kronprindsens gade.

Gaten har sitt løp fra Strandpromenaden ved Christiansholm båhavn (Langfeldts almenning) til Tordenskjolds gate. Sør for Tollbodgaten er det oppført murhus, videre langs gateløpet dominerer bolighus i tre med enkelte innslag av nyere bygg etter riving og sanering. Øverste del av gateløpet fra Kristian IVs gate er blindgate.

Nærmeste tverrgate i øst er Elvegata, i vest Holbergs gate.

## Referanser
Nils Ivar Hagness

**Nils Ivar Hagness** (født 18. juni 1910 i Kristiania, død 6. august 1984 i Oslo) var en norsk svømmer. Han ble vinner av kongepokalen i svømming i 1930. Han var første nordmann som svømte 200 meter bryst på under tre minutter.

Hagness konkurrerte for Oslo Kapsvømnings Klub (O.K.K.).

## Meritter

### Norgesrekorder

#### 100 meter bryst

* 20. mars 1932: 1.22,1
* 30. oktober 1932: 1.21,2
* 2. april 1933: 1.18,8

#### 200 meter bryst

* 23. august 1930: 2.58,3

### Medaljer i utvalg

* 1928: Norgesmester i 200 meter bryst
* 1930: Norgesmester i 200 meter bryst 
* 1930: Sølv i 100 meter rygg i NM
* 1930: Bronse 200 meter bryst i studentolympiaden (forløper til Universiaden) i Darmstadt

## Referanser
Glenn Christer Jensen

**Glenn Christer Jensen** (født 27. august 1987 i Oslo) er en norsk markedssjef i Vålerenga Hockey og tidligere ishockeymålvakt. Han spilte sist for Vålerenga Hockey.

## Spillerkarriere
Moderklubben til Jensen var Manglerud. Jensen spilte deretter i Vålerenga fra 2006 til 2008. Sesongen 2007/2008 spilte han i Furuset Ishockey. Sesongen 2009/2010 ble Jensen andremålvakt  i Sarpsborg-klubben Sparta Warriors; Phil Osaer var førstemålvakt. Jensen fikk sparken av Sjur Robert Nilsen i Sparta etter en Oslo-tur med Phil Osaer.

Jensen var tilbake som andremålvakt i Vålerenga fra 2010 til 2016. Han la deretter opp som spiller i toppligaen og ble markedssjef i VIF-hockey. Per 2020 spiller han i 4. divisjon i Jar Hockey, som utespiller.

## Klubber
* 2003–2005 Manglerud Star Yngre og Eldre Junior
* 2005–2006 Manglerud Star i UPC-ligaen 
* 2006–2008 Vålerenga og Vålerenga 2
* 2008–2009 Furuset 
* 2009–2010 Sparta og Sparta 2
* 2010–2012 Vålerenga 2
* 2013–2016 Vålerenga 
* 2016– Jar Hockey

## TV-opptredener
Glenn Jensen deltok i sesong 12 av TV-programmet ''Skal vi danse'', og har også medvirket i reality-seriene *[[Kjendis søker kjæreste]]* og *[[iskrigerne]]*.

## Referanser


## Eksterne lenker
* 
* 
*  Intervju hos Hamar Arbeiderblad
Matthew Moran

**Matthew Moran** (født 1969), mest kjent som **Matt Moran**, er en australsk kokk.

, og også kjent for å være gjest på forskjellige TV-programmer som omhandler matlaging. 

I en alder av femten år sluttet Moran på skolen for å starte på en karriere som kokk. Han begynte sin læretid ved La Belle Helene Restaurant i Roseville, Sydney, der han lærte seg fransk matlaging. I 1991 Moran lanserte han restauranten «The Paddington Inn Bistro» sammen med sin forretningspartner Peter Sullivan. Samarbeidet førte Morgan og Sullivan til å åpne sin andre restaurant «Moran's Restaurant and Café» i 1995. «Moran's» ble samme år tildelt tittelen «beste restaurant» av Sydney Morning Herald Good Food Guide.

Moran var dommer for den tredje sesongen av Masterchef Australia i 2011.

Moran er gift med forfatter Sara Hopkins, og sammen har paret to barn. 

## Referanser


## Eksterne lenker
*
Privatansattes Fellesorganisasjon

**Privatansattes Fellesorganisajon (PRIFO)**, en partipolitisk uavhengig YS-organisasjon, ble stiftet av Yrkesorganisasjonenes Sentralforbund i 1979. Den 1. januar 2005 fusjonerte PRIFO med YS-forbundet Flerfaglig Fellesorganisasjon (2fo) og etablerte arbeidstakerorganisasjonen Parat.

PRIFO hadde om lag 12000 medlemmer i privat sektor og hadde tariffavtaler med de største arbeidsgiverorganisasjonene. PRIFO organiserte ansatte på alle nivåer i virksomhetene, både arbeidere og funksjonærer. Medlemmene kom fra de fleste bransjene i privat sektor. De største medlemsgruppene var innenfor presse- og mediabransjen, flybransjen, reiselivsbransjen og oljebransjen.
Kirkegata (Kristiansand)

**Kirkegata** (1-53, 2-56) er en gate i Kvadraturen i Kristiansand som ligger i bydelen Kvadraturen/Eg. Gaten har tidligere hatt navnet Store Kirkegade.

Kirkegata er den lengste av tverrgatene i Kvadraturen med sine 1&nbsp;025 meter og har sitt løp fra gjestehavna i Østre havn ved Christiansholm festning til Fritz Jensens gate. Gaten deler torvet i Øvre og Nedre Torv, her finnes også Domkirken, Wergelandsparken og bygningene til Sørlandets kunstmuseum og Domkirken menighet som tidligere huset Latinskolen og Kristiansand katedralskole.

Nedenfor Skippergata har gaten bare murbygninger, videre langs gateløpet er det en rekke bolighus i tre med enkelte innslag av nyere kombinasjonsbygg med forretninger og kontorer etter riving og sanering.

Der gateløpet ender mot Østre havn, står skulpturen «To like», som ble reist i 1988. Den består av to fire meter høye former i silicabetong. Skulpturen er et vinnerarbeid blant studentene på Statens kunstakademi i 1981 som ble vunnet av Guri Berg.

I 1957 reiste Kristiansand kommune en byste av Jørgen Løvland i et hjørne av Wergelandsparken som er anlagt av og har sitt navn etter Oscar Wergeland. I parken ved Domkirken er det byster av James Maroni og Bernt A. Støylen. I Wergelandsparken står en portrettbyste av Thomas Krag. Hovedskulpturen i parkens sentrum er Gustav Vigelands skulptur av Henrik Wergeland som ble avduket i 1908. Her stod tidligere fontenen som nå er plassert på Øvre torv.

## Referanser
Cato Cocozza

**Cato Cocozza** (født 1984) er en tidligere norsk ishockeyspiller som spilt for Grüner, Frisk Asker, Sparta Sarpsborg, Vålerenga, Manglerud Star, og Lørenskog. 

Moderklubben hans er Hasle Løren. I perioden 2000-2003 var han elev ved Norges Toppidrettsgymnas i Bærum. Han er lærer og trener på NTG-U i Bærum. Cocozza er også daglig leder i den norske ishockey ligaen Elitehockeyliagaen (EHL) 

## Referanser




## Eksterne lenker
*
16. etappe av Tour de France 2010

**16. etappe av Tour de France 2010** ble kjørt 20. juli 2010 og gikk fra Bagnères-de-Luchon til Pau.

Etappen gikk over fire stigninger, Col de Peyresourde, Col d'Aspin, Col du Tourmalet og Col d'Aubisque. Et brudd på ni mann holdt unna, og Pierrick Fédrigo vant etappen. Thor Hushovd klarte å henge med sammenlagtlederne over stigningene, og vant spurten om tiendeplassen, og tok dermed tilbake poengtrøya.

## Spurt- og klatrepoeng

### 1. klatring ([[Col de Peyresourde]])
1. kategori stigning etter 11 km

### 2. klatring ([[Col d'Aspin]])
1. kategori stigning etter 42,5 km

### 3. klatring ([[Col du Tourmalet]])
HC-kategori stigning etter 72 km

### 4. klatring ([[Col d'Aubisque]])
HC-kategori stigning etter 138 km

### 1. spurt (Bielle)
Etter 164,5 km

### 2. spurt (Gan)
Etter 185,5 km

### Målgang (Pau)
Etter 199,5 km

## Manglende ryttere
* **198**  Bram Tankink (RAB) startet ikke.
* **217**  Iban Mayoz (FOT) startet ikke.

## Eksterne lenker
*  Etappeside  på letour.fr 
*  Etappeside  på letour.fr
Tofterøy

**Tofterøy**, offisielt **Toftøya**, er ei øy i Øygarden kommune i Vestland.

Øya har et areal på ca. 7,8 km². Det er noen hundre fastboende i tillegg til mange hytter og fritidsboliger på øya. Tofterøy knyttes sammen med Sotra ved Tofterøybrua som stod ferdig i 1975. Før dette hadde det vært fergesamband over Austefjorden siden 1960.

Innbyggerne på Tofterøy har i århundrer livnært seg på jordbruk og havbruk, og landskapet bærer fortsatt tydelig preg av dette. Tofterøy skule var øyas eneste skole, men denne ble nedlagt i 2012.

## Navn

Toftøya er den offisielt godkjente og anbefalte navneform av Statens kartverk, mens Toftarøyna er godkjent, men ikke tilrådd. Navneformen Toftøyna har også blitt foreslått, men er ikke godkjent. I 2014 ble det reist navnesak om navnet, hvorpå kommunestyret i Sund vedtok Tofterøy som høringsuttalelse til Toftarøyna som var det nye forslaget til Statens kartverk.. Statistisk sentralbyrå (SSB) som navngir grunnkretser bruker formen Tofterøy slik «Tofterøy-Vardøy-Viksøy»

## Galleri


Fil:Tofterøybrua.JPG|Tofterøybrua
Fil:Toftevika.jpg|Toftevika
Fil:Saele_paa_Tofteroy.JPG|Sæle
Fil:Nordspissen av Tofterøy.JPG|Nordspissen av Tofterøy


## Referanser
Slaget ved Diu (1509)

**Slaget ved Diu** stod den 3. februar 1509 ved havneinnløpet til byen Diu på den indiske vestkysten mellom en portugisisk marineflåte på den ene siden og en samlet muslimsk flåte bestående av fartøy fra det egyptiske mamelukksultanatet, Gujarat, Calicut og Det osmanske rike, samt med teknisk hjelp fra republikkene Venezia og Ragusa, på den andre. 

Etter at portugisiske patruljeskip lenge hadde trakassert tømmertransporter fra Malabar til Rødehavet, seilet den mamelukkiske marineflåten mot India i 1507, forsterket av osmanske galeier med gresk besetning som sultan Beyazid II hadde latt de venetianske skipsingeniørene transportere fra Alexandria til Rødehavet. 

Den portugisiske flåten talte 18 fartøy under befal av visekonge Francisco de Almeida, som så slaget som en hevn for hans sønns død i slaget ved Chaul i 1508. Den muslimske flåten talte ikke mindre enn 100 fartøy, men av disse var bare 12 virkelige orlogsskip. Portugiserne hadde tyngre fartøysartilleri og et betydelig mer erfarent mannskap, ikke minst i kanonbesetningene. Videre var de portugisiske marineinfanterisoldatene bedre utrustet, bedre trent og mer erfarne i strid. 

Striden ble innledet med et heftig bombardement fra den portugisiske marinen, fulgt av bording av de allierte farkoster som fortsatt fløt. Portugal vant en overbevisende seier og lykkes å senke samtlige fiendtlige orlogsskip uten å ha noen egne tap. Slaget innebar ikke bare Portugals fortsatte dominans i området, men også begynnelsen av den europeiske koloniseringen av Asia.
Forbundskansler (Sveits)

**Forbundskansler ** (tysk: *Bundeskanzler(in)*; fransk: *Chancelier(-ière) fédéral(e)*; italiensk: *Cancelliere(-a) della Confederazione*; retoromansk: *Chancelier(a) federal(a)*) er lederen av Forbundskanselliet i Sveits; dette kontoret fungerer som stab for den sveitsiske regjeringen. Forbundskansleren er selv ikke medlem av regjeringen, og hans eller hennes posisjon er ikke sammenlignbar med Forbundskansleren i Tyskland eller Østerrike.

Forbundskansleren er valgt for en periode på fire år av parlamentet, sittende samlet som Den forente forbundsforsamlingen, på samme tid som de velger Forbundsrådet. Walter Thurnherr er den sittende kansleren. Han er medlem av et sentrumsparti, han kommer fra kantonen Aargau, og han tiltrådte sin stilling den første januar 2016.

## Utnevnelsesmekanismen
Selv om kansleren har en teknokratisk rolle, så er posisjonen en politisk oppnevning ved avstemning i begge kamrene i parlamentet, sittende sammen som Den forente forbundsforsamlingen, for en periode på fire år.

En eller to visekanslere (før 1852 ble denne posisjonen kalt statssekretær av forbundet) utnevnes også. I motsetning til kansleren så utnevnes disse direkte av Forbundsrådet.

## Kanslerens rolle
Kansleren deltar på møtene til Forbundsrådet, men har ikke stemmerett. Forbundskansleren forbereder rådets rapporter til parlamentet om dets politikk og aktiviteter. På grunn av dette er kanslerens innflytelsesrike stilling ofte referert til som det «åttende forbundsrådsmedlem». Kanselliet er også ansvarlig for offentliggjøringen av alle føderale lover.

## Forbundskanslere

## Se også
*Politikk i Sveits
*Liste over forbundspresidenter (Sveits)

## Referanser

* 
* Hans-Urs Willi. "*[https://web.archive.org/web/20110520043114/http://www.bk.admin.ch/org/00841/01405/index.html?lang=fr&download=M3wBPgDB_8ull6Du36WenojQ1NTTjaXZnqWfVp7Yhmfhnapmmc7Zi6rZnqCkkIN8e3p8bKbXrZ6lhuDZz8mMps2gpKfo The Chancellor: a few historical highlights on the development of their person and the office from ancient times to the Middle Ages and the Zenden Republic of Valais]*". *In* Klaus, Michel (editor): Quelle chance pour nos institutions? Mélanges offerts à Monsieur François Couchepin, chancelier de la Confédération à l'occasion de son 60e anniversaire / Festschrift für Bundeskanzler François Couchepin zum 60. Geburtstag. Schlieren 1995. Translated by Paul Suffrin and Elsbeth Hagan.

## Eksterne lenker
* 
* *A Walk through the History of the Federal Chancellery*, på tysk, fransk og italiensk, på nettstedet til Forbundskansleriet
Fristaten Oldenburg

**Fristaten Oldenburg** (tysk: *Freistaat Oldenburg*) var en tysk stat i Weimarrepublikken (1918–1933), en periode i mellomkrigstiden da Tyskland hadde en skjør demokratisk forfatning, og i likhet med i dag var organisert som en forbundsstat. Fristaten oppstod i 1918 kjølvannet av novemberrevolusjonen, og var etterfølgeren til hertugdømmet Oldenburg. Den opphørte de facto å eksistere i 1934 under nasjonalsosialismens maktovertagelse, men eksisterte formelt inntil 1. november 1946.

Det meste av Fristaten Oldenburg var lokalisert innenfor den prøyssiske provinsen Hannover, og grenset mot denne i alle retninger. To mindre deler befant seg innenfor Rhinprovinsen og provinsen Schleswig-Holstein. Den siste grenset i øst mot Fristaten Mecklenburg-Schwerin.

Mesteparten av Fristaten Oldenburg ble i 1947 innlemmet i Niedersachsen. Den sørlige delen ble innlemmet i  Rheinland-Pfalz, mens den østlige delen ble innlemmet i Mecklenburg-Vorpommern. 

I mai 1939 hadde Fristaten Oldenburg et areal på 5&nbsp;396 km² og en befolkning på 582&nbsp;400 innbyggere.
Fristaten Mecklenburg-Schwerin

**Fristaten Mecklenburg-Schwerin ** (tysk: *Freistaat Mecklenburg-Schwerin *) var en tysk stat i Weimarrepublikken (1918–1933), en periode i mellomkrigstiden da Tyskland hadde en skjør demokratisk forfatning, og i likhet med i dag var organisert som en forbundsstat. Fristaten oppstod i 1918 kjølvannet av novemberrevolusjonen, og var etterfølgeren til storhertugdømmet Mecklenburg-Schwerin. Den opphørte de facto å eksistere i 1933 under nasjonalsosialismens maktovertagelse, men eksisterte formelt inntil den 9. juli 1945.

Fristaten Mecklenburg-Schwerin grenset i øst mot den prøyssiske provinsen Pommern og Fristaten Mecklenburg-Strelitz, i sør mot provinsen Brandenburg og i vest mot provinsen Hannover, Fristaten Oldenburg og provinsen Schleswig-Holstein.

Fristaten Mecklenburg-Schwerin ble den 9. juli 1945 slått sammen med Fristaten Mecklenburg-Strelitz til Mecklenburg-Vorpommern.
Vestre Strandgate

**Vestre Strandgate**  (5-59, 2-42) er en gate i Kvadraturen i Kristiansand som ligger i bydelen Kvadraturen/Eg. Gaten har sitt løp fra Gravane til rundkjøringen på Gartnerløkka hvor den møter E18 og løper videre i Rv9 (Setesdalsveien). Den er del av fylkesvei 471 fra rundkjøringen på Gartnerløkka til krysset med Dronningens gate. Fra Rådhusgata til Gravane har den to parallelle løp, et i forlengelsen av Fv471 og et som skiller containerhavnen fra blant annet Tollboden og Caledonien hotel. Med unntak av Vestre Strandgate 22 og 24, som er bygd i tre, er det murbygninger, fortrinnsvis av nyere dato, langs hele gateløpet. 

Gaten har en rekke sentrale møteplasser og sentrumsfunksjoner i form av Caledonien Hotel, Agder teater, Fønix kino, Hotell Ernst, rutebilstasjon og jernbanestasjon. Gaten er forøvring preget av restauranter, pubber og serveringssteder, en del butikker og kontorer og et fåtall boliger.

## Utsmykning
Langs gaten er flere park- og parkmessige anlegg med skulpturell utsmykning. I Gravaneparken finnes Skule Waksviks «To rådyr» i bronse, Kjell Nupens «Krukke» i keramikk fra 1994, Arne Nikolai Vigelands «Gutten og bjørnen» fra 1968 og «Sammenkrøkt» av Per Palle Storm som ble reist i 1945. Utenfor Caledonien Hotel er skulpturen «Seilskuteskipperen» plassert. Den ble laget av Nic Schiøll i 1970. Fasaderelieffet på Agder teater (mot Kongens gate) dekker 340 m² og er formet av Henrik Finne.

I Børsparken står Magnus Vigrestads «Barbarkvinne», satt opp i 1951, men skapt allerede i 1917. Skulpturen er regnet som hans beste verk, «vakkert, formfullendt og harmonisk i uttrykket». Skulpturen vakte oppmerksomhet med sin dristighet i form og uttrykk da den ble avduket. Utenfor havnelageret på Europakaia, som tidligere ble kalt Smits kai, står Anne Berit Nedlands bronseskulptur av Kong Olav V fra 1997. Ved Kristiansand stasjon stod tidligere fonteneskulpturen «Tjuvfiskeren» av Ingemund Berulvson. Den er laget i 1934 og satt opp i 1951. Den ble flyttet til Ravnedalen i 2015.

## Galleri

Fil:Agder Teater fasade.JPG|Vestre Strandgate 2-4 - Agder teater på hjørnet av Kongens gate. 
Fil:Kristiansand, Vestre Strandgate 7 - Caledonien hotel.JPG|Vestre Strandgate 7, Caledonien hotel. 
Fil:Kristiansand, Vestre Strandgate 7 - Caledonien hotel fra NV.JPG|Vestre Strandgate 7, Caledonien hotel fra parallellgaten. 
Fil:Krsand havnekvartalet vestrgt 27 IMG 3518.JPG|Havnekvartalet 
Fil:Kristiansand, Vestre Strandgate 12 AK3 ubt.jpg|Vestre Strandgate 12. 
Fil:Krsand tollboden 110420091702.jpg|Vestre Strandgate 19, Tollboden (blå plakett). 


## Eksterne lenker
*Vestre Strandgate Faktaark fra Statens kartverk
Gabelle

**Gabelle** var en saltskatt som gjaldt i Frankrike frem til 1790 og periodevis også etterpå. Ordet «gabelle» kommer fra gammelprovençalsk *gabela*, i sin tur fra det arabiske ordet *kabala*, som betyr «skatt».

Salt var en livsnødvendighet, blant annet fordi salting lenge var den eneste måten å konservere matvarer på. Helt fra antikken hadde salt vært brukt bl.a. til å lønne soldater (derav det latinske ordet for lønn, *salarium* – fra *salad*, «saltet»), og denne praksisen fortsatte også i noen grad i nyere tid. Fra 1342 ble alt salt som ble produsert samlet i provinsielle saltlåver, som kompenserte saltprodusentene etter en fast takst, og så solgte saltet videre med fortjeneste. Det kongelige saltmonopolet utgjorde ca. 15 % av statens inntekter mot slutten av eneveldet.

Gabellen var svært upopulær, særlig fordi skattesatsene varierte enormt mellom provinsene. I *pays de grandes gabelles* (se kartet) var saltskatten i 1789 på mellom 54 og 61 livre per *minot* (ca. 50 kg salt); i andre provinser var den langt lavere, og noen provinser (bl.a. Aquitaine) var sågar unntatt denne skatten. Dette resulterte i illegal import av salt fra lavt til høyt beskattede provinser, av såkalte *faux-sauniers* (saltsmuglere). De som ble funnet skyldige i saltsmugling ble satt på galeien; om de var bevæpnet når de ble tatt, ble de henrettet.

Flere opprør kom i stand mot saltskatten, det viktigste fra 1542 til 1548, da Frans I forsøkte å innføre en enhetlig gabelle. Den skjeve fordelingen av skattebyrden gjorde gabellen særlig hatet, og den ble avskaffet under revolusjonen i 1790. Imidlertid ble den gjeninnført av Napoleon I i 1806, og fortsatte med et kort avbrudd (under den annen republikk) frem til 1945. Flere franske kolonier krevde dessuten inn saltskatt.
Luštica

**Luštica** er en halvøy sør i Adriaterhavet, ved inngangen til Kotorbukta. Luštica har et areal på 47 km² og er 13 km lang. Halvøyas høyeste punkt er Obosnik med 582 meter over havet. Kystlinjen er 35 km lang.

Området har en særdeles rik kulturarv, blant annet med 20 kirker, hvorav 18 er ortodokse og to er katolske. Halvøya er et populært turistområde, og er kjent for sine flotte strender. Luštica er delt mellom de to montenegrinske kommunene Herceg Novi og Tivat.
Østre Strandgate

**Østre Strandgate** (1-75, 2-84) er en gate i Kvadraturen i Kristiansand som ligger i bydelen Kvadraturen/Eg. Gaten har sitt løp fra Vestre Strandgate til Otra. 80 eiendommer er matrikulert til gaten.

Østre Strandgate er én av tre gater i Kvadraturen med utelukkende murbygninger. Gaten preges i første rekke av boliggårder og enkelte frittliggende villaer oppført i tiden etter bybrannen i 1892, men den har også enkelte forretnings- og kontorbygg av nyere dato. Flere av de opprinnelige gårdene hadde kontorer i 1. etasje og boliger i andre. Gaten huset tidligere Gerrads rederi, Hansen-Tangens rederi og Skjelbreds rederi. På sørsiden av gaten mot Østre havn og langs Strandpromenaden finnes Gravaneparken, Otterdalsparken, Retranchementet med Christianholm festning, Langfeldts almenning og Bystranda.

I en tverrgående gatestump i kvartalet mellom Holbergs gate og Kronprinsens gate som går ned til Christianholm båthavn og krysser Strandpromenaden er eiendommene matrikulert til Østre Strandgate, slik at også servicehuset i båthavnen har adresse Østre Strandgate (72).

## Galleri

File:Kristiansand, Østre Strandgate 7 - Markens gate.JPG|Nr. 7, på hjørnet av Markens gate
File:Kristiansand, Østre Strandgate 11 - Frelsesarmeen.JPG|Frelsesarmeens bygg i nr. 11
File:Kristiansand, Østre Strandgate 19 - Kirkegata.JPG|Nr. 19, på hjørnet av Kirkegata
Lužnice

**Lužnice** (tsjekkisk), eller **Lainsitz** (tysk), er en elv som renner gjennom Østerrike (43 km) og Tsjekkia (165 km). Elven er en sideelv til Vltava, som den munner ut i ved Týn nad Vltavou.

## Byer ved Lužnice
* Gmünd (Østerrike)
* České Velenice
* Třeboň
* Veselí nad Lužnicí
* Soběslav
* Tábor
* Bechyně
* Týn nad Vltavou

## Referanser


## Eksterne lenker
*
Lykaion

**Lykaion** (gresk: Λύκαιον ὄρος, latin: *Mons Lycaeus*, fransk: *Mont Lycée*, italiensk: *Monte Liceo*) er et fjell i Arkadia i Hellas.

Fjellet har to topper, hvor den nordlige (1421 m) er høyere enn den sørlige (1382 m).

Fjellet var fra gammelt av innviet til Zevs, hvor han ifølge mytologien ble født og oppvokst, og ritualer utført på fjellet ser ut til å ha innbefattet menneskeofring.
Lydredigeringsprogram

**Lydredigeringsprogram** er dataprogram som brukes for å redigere eller manipulere digital lyd. I slike program kan man redusere støy, klippe, korrigere, spleise og mikse sammen lyder. I tillegg kan man ofte konvertere lydfiler fra en filtype til en annen.

Man skiller gjerne mellom lydeditorer og digitale audioarbeidsstasjoner. Den første gruppen brukes gjerne for å ta opp, analysere, redigere og spille av digitalt audiomateriale. I forbindelse med flersporinnspilling blir de ofte benyttet til å redigere enkeltspor, fjerne støy og lignende. Digitale arbeidsstasjoner kan håndtere flere spor samtidig, og blir benyttet til miksing av multimikrofonopptak og/eller syntisert musikk. De har et rikt utvalg av redigeringsfunksjoner og mulighet til utvidelser i form av ulike plugins. De blir også benyttet til ferdigstilling etter miksing.

## Noen lydredigeringsprogram
Strandpromenaden (Kristiansand)

**Strandpromenaden** (9-31, 8-32) er en gate i Kvadraturen i Kristiansand som ligger i bydelen Kvadraturen/Eg. Gaten har sitt løp parallelt med Østre Strandgate fra Vestre Strandgate via Retrancementet,  langs Christianholm båthavn til Kronprinsens gate. 12 eiendommer er matrikulert til gaten, blant disse servicehuset i gjestehavnen som eies av Christianssands Seilforening.

Gaten er i det meste av sitt løp stengt for gjennomkjøring med motorkjøretøy, men trafikkeres i turistsesongen i forbindelse med sightseeing.

## Parker
Den 2,8&nbsp;km lange Strandpromenaden løper forbi parker på rekke og rad:
* Gravaneparken ved Hartmanns brygge og Vestre Strandgate, vis-à-vis Gravanekanalen til Fiskebrygga.
* Otterdalsparken, eller «Nupenparken», som er det lokale navnet, med fonteneanlegget av kunstneren Kjell Nupen, det nest største fonteneanlegget i landet etter Vigelandsanlegget.
* Retranchementet eller «Tresse» som er det lokale navnet.  Dette er en park og en åpen plass foran Christiansholm festning. Tresse er byens tusenårssted og benyttes som byens festplass, tidvis til arrangementer, konserter og sandvolleyballturnering.  Lekeplass og utendørs is- og ballbane.  Toaletter. Statue av Camilla Collett og flypioneren Bernt Balchen.
* Parken ved småbåthavnen Christiansholm båthavn (også kalt Langfeldts allmenning).
* Bystranda, en offentlig badestrand og innendørs badefasiliteter i Aquarama er like ved.

## Galleri: Strandpromenaden

Fil:Hartmannsbrygge.JPG|Hartmanns brygge i Gravaneparken
Fil:Kristiansand 01 ubt.jpeg|Strandpromenaden har sitt løp fra Gravaneparken ved Vestre Strandgate
Fil:Nupen2.JPG|I Otterdalsparken ved Strandpromenaden finnes Norges nest største fonteneanlegg av Kjell Nupen
Fil:Camilla CollettStatue.jpg|Statuen av Camilla Collett
Fil:Christiansholm festning twierdza1 ks ubt.jpg|Strandpromenaden krysser Tresse (Retranchementet) som ligger ved Christiansholm festning
Fil:Strandpromenaden toalett.jpg|Det relativt nye toalettbygget
Fil:Bystranda 2014-07-21.JPG|Bystranda
Lyme Bay

**Lyme Bay** er et område av den Den engelske kanal sørvest i England, mellom Torbay i vest og Isle of Portland i øst. Grevskapene Devon og Dorset ligger begge ved bukten.

Området rundt Lyme Bay er en del av et verdensarvsted, Jurassic Coast, som er navnsatt på grunn av de geologiske formasjonene her fra juratiden. Jurassic Coast strekker seg over 153 km, fra Orcombe Point i nærheten av Exmouth i vest, til Old Harry Rocks i øst. Mange av de første oppdagelsene av dinosaurer og andre forhistoriske reptiler ble gjort i områdene rundt Lyme Regis og Charmouth. Blant de første som gjorde oppdagelser her var den selvlærte paleonotologen og fossilsamleren Mary Anning, i 1820-årene.

Været i bukten er temperert etter engelsk standard, og langt mere temperert enn mange andre steder ved tilsvarende breddegrad, noe som skyldes det varme vannet golfstrømmen fører med seg. Området rundt kysten av Lyme Bay er derfor et populært feriemål.

Exercise Tiger ble avholdt ved Lyme Bay, og var et prøveforsøk på invasjonen av Frankrike på D-dagen i 1944. Øvelsen ble en katastrofe da tyske motortorpedobåter dukket opp og tok livet av 749 amerikanere og briter midt i bukten.

## Bosettinger

* Axmouth
* Beer
* Branscombe
* Charlestown
* Dawlish Warren
* Exmouth
* Fortuneswell -and the Isle of Portland
* Budleigh Salterton
* Eype
* Charmouth
* Lyme Regis
* Otterton
* Seaton
* Sidmouth
* West Bay

## Elver
*Axe
*Exe
*Otter

## Referanser
Guldbergaunet stadion

**Guldbergaunet TOBB Arena** ligger like utenfor Steinkjer sentrum. Det er i praksis to anlegg, ett for fotball og ett for friidrett og skøyter, som kalles Guldbergaunet. Steinkjer kommune eier Guldbergaunet, men den blir leid av  og .  

Rekordbesøket på Guldberguanet er på 13 997, det var i semifinalen i Norgesmesterskapet i fotball for herrer 1970 mellom Steinkjer og Lyn, en kamp som Lyn vant 1-0. 

I 2002 ble naturgresset erstattet med undervarmet kunstgress.

## Eksterne lenker
* 
* Guldbergaunet stadion i Steinkjerleksikonet
* 
*
VWR International

**VWR International** er en av de større distributørene av laboratorieutstyr i verden. Det ble etablert på 1850-tallet. Selskapets hovedkvarter ligger i Radnor i Pennsylvania.

## Norge
VWR International AS har sitt hovedkontor i Oslo. Selskapet er eid av VWR International Inc.

## Historie i Norge
I 1896 ble **Bærum Drog & kjemikalieforretning** startet. I 1899 kjøpe Tollef Bredal seg inn i firmaet. I 1905 ble Tollef Bredal eneinnehaver og opprettet filialer i Bergen, Trondheim, Bodø, Harstad og Tromsø. I 1929 begynte Tollef Bredals sønn Erling som disponent i firmaet, og han utvidet virksomheten til også og omfatte kjemikalier til teknisk og vitenskapelig bruk.

I 1957 overtok staten all engrosforretning for medisiner. I den forbindelse ble firmaet betydelig redusert. Dette førte til satsing innen laboratorieutstyr og forbruksvarer til laboratorier. 1. januar 1978 ble firmaet solgt til KEBO (Kjemibolaget) i Sverige og ble hetende KEBO-Bredal, navnet ble etter hvert endret til KEBO Lab. Senere ble **KEBO Lab** solgt til det tyske firmaet Merck (**Merck Eurolab**), som solgte firmaet vidre til et investeringselskap i USA. Selskapet er nå en del av VWR International konsernet.

## Eksterne lenker
*
Konfliktåret 1509

## Pågående kriger
*Cambrai-liga krigen (1508-1510)
** Kirkestaten, Frankrike, Det tysk-romerske rike, Hertugdømmet Ferrara på den ene siden
** Republikken Venezia på den andre siden.
*Unionskrigen
**Svante Nilsson Stures krig mot Danmark (1504–1512)
*** Sverige på den ene siden
*** på den andre siden

## Hendelser
### Februar
* 3. februar &ndash; Portugiserne slår en koalisjon av indere, muslimer og italienere i slaget ved Diu på den indiske vestkysten.
### Mai
* 14. mai &ndash; Franske styrker beseirer Venezia i slaget ved Agnadello.

### August
*17. august – Unionsvennlige svenske stormenn slutter i hemmelighet fred med danskene i København. Det medfører at danskene setter i verk en sjøfartsblokade mot Sverige. Det svenske riksrådet tvinges også å betale en årlig skatt till Danmark. Når Svante Sture nekter å godta fredsavtalen bryter krigen ut på nytt.

### Oktober
*2. oktober – Venezia okkupasjon av Rijeka opphører.

### Ukjent dato
* Den kongelige dansknorske marine opprettes.
*Danskene fortsetter krigen med å herje langs Sveriges kyster. Sverige lider stora militære tap.
*Det skjer et brudd mellom kong Hans og Lübeck, noe som gjør at byen tilbyr en allianse med Sverige, sender flåtestyrker og undertegner en handelstraktat med landet.

## Referanser
Quazi Nuruzzaman

**Quazi Nuruzzaman** (født 24. mars 1925, død 6. mai 2011) var en bengalsk militær offiser.

Nuruzzaman var en sentral kommandant i den bengalske frigjøringshæren under Den bangladeshiske frigjøringskrigen i 1971. Under denne krigen ble Bangladesh delt inn i elleve sektorer og hver av disse sektorene hadde en kommandør som skulle lede geriljakrigføringen i denne sektoren. Nuruzzaman ble utnevnt til Kommandør av sektor syv og han spilte en nøkkelrolle i Bangladesh sin uavhengighet fra Pakistan i løpet av krigen i 1971. 

Nuruzzaman fikk sin utdannelse fra det eksklusive St. Xavier's College i Calcutta med hovedfag i kjemi. Deretter meldte han seg til den britisk-indiske marinen, men på grunn av Jawaharlal Nehru sine overtalelser meldte Nuruzzaman seg senere til de væpnede styrkene og han fullførte sin opplæring ved Royal School of Artilleri som ligger i Storbritannia. Nuruzzaman ble kort tid senere forfremmet til major, men bestemte seg for å avslutte sin karriere i de væpnede styrkene. 

Nuruzzaman var også innrullert i den pakistanske hæren og fordi han var bengalsk ble han ofte utsatt for rasistiske kommentarer og fornærmelser. I 1971 meldte Nuruzzaman seg til frigjøringskrigen som kommandør og han ble for tapperhet i strid tildelt Bir Uttom-prisen, som er den nest høyeste prisen for individuell tapperhet i Bangladesh. Men med den begrunnelse at tusenvis av frivillige, for det meste fattige bønder, ble drept og ikke fikk noen anerkjennelse, bestemte Nuruzzaman seg for ikke å godta tapperhetsmedaljen og han avviste tildelingen av Bir Uttom-prisen.

## Referanser
Thor Thommesen

**Thor Thommesen** er navnet til flere personer:

*Thor Thommesen (1797–1862), norsk forretningsmagnat og etablerer av Handelshuset Thommesen-Smith i Arendal.
*Thor Thommesen (1873–1947), etterkommer og arvtaker etter førstnevnte
Vrbaška

**Vrbaška** (serbisk: Врбашка) er en landsby nordvest i Bosnia-Hercegovina, syd for elven Sava. Landsbyen ligger i kommunen Bosanska Gradiška i Republika Srpska.
Fristaten Mecklenburg-Strelitz

**Fristaten Mecklenburg-Strelitz** (tysk: *Freistaat Mecklenburg-Strelitz*) var en tysk stat i Weimarrepublikken (1918–1933), en periode i mellomkrigstiden da Tyskland hadde en skjør demokratisk forfatning, og i likhet med i dag var organisert som en forbundsstat. Fristaten oppstod i 1918 kjølvannet av novemberrevolusjonen, og var etterfølgeren til storhertugdømmet Mecklenburg-Strelitz. Den opphørte de facto å eksistere i 1933 under nasjonalsosialismens maktovertagelse, men eksisterte formelt inntil den 9. juli 1945.

Fristaten Mecklenburg-Strelitz grenset i nord og nordøst mot den prøyssiske provinsen Pommern, i sør mot provinsen Brandenburg og i vest mot Fristaten Mecklenburg-Schwerin.

Fristaten Mecklenburg-Strelitz ble den 9. juli 1945 slått sammen med Fristaten Mecklenburg-Schwerin til Mecklenburg-Vorpommern.
Mikkel Bugge

**Mikkel Bovim Bugge** (født 1978) er en norsk forfatter og dramatiker.

Bugge er født og oppvokst på Sortland i Vesterålen og er bosatt i Oslo. Han ble nominert til Brageprisen for *Tauet *(2014.)

Bugge debuterte med novellesamlingen *Yttersider. I * 2010 kom romanen *Gå under jorda*, som ble nominert til P2-lytternes romanpris og Ungdommens kritikerpris. Han ble tildelt Havmannsprisen i 2010 for *Gå under jorda*.
Bugge har også bidratt i ulike antologier.

## Bibliografi
* *Yttersider* – noveller, Oktober 2007
* *Gå under jorda* – roman, Oktober 2010
* *Tauet* – noveller, Oktober 2014
* *Du er ny* – roman, Oktober 2018
* *En forbløffende etterligning* – roman, Oktober 2023

## Dramatikk
* *Velkommen* – Hålogaland teater 2010
* *Drømmebyen* – Den Nationale Scene 2012

## Priser
* Havmannprisen – 2010 

## Referanser


## Kilder
* Presentasjon av Mikkel Bugge i Forfatterkatalogen på Forfattersentrums nettsider

## Eksterne lenker
* Presentasjon hos Forlaget Oktober
* Mikkel Bugge  hos Norske Dramatikeres Forbund
* Mikkel Bugge  hos Den norske Forfatterforening
Chía (Cundinamarca)

**Chía** er en by og en kommune i Cundinamarca i Colombia, like nord for landets hovedstad Bogotá. Kommunen hadde 97&nbsp;444 innbyggere i 2005. Den utgjør en del av Bogotás storbyområde. Chía er et populært utfartssted blant Bogotás innbyggere i helger og fridager.

Navnet Chía er muisca og betyr «Måne» eller «Måned».

## Eksterne lenker
* Kommunens hjemmeside
Trond Nystad

**Trond Nystad** (født 9. juni 1970 på Fauske) er en norsk langrennstrener som fra 2016 til 2019 var langrennskoordinator i det østerrikske skiforbundet. Han trakk seg fra stillingen under VM på ski i 2019, da de østerrikske langrennsløperne Max Hauke og Dominik Baldauf ble tatt for bloddoping. Nystad har tidligere vært landslagstrener for Norges herrelandslag i langrenn (2011–2015), trener for det sveitsiske sprintlandslaget (2007–2010), og trener for USAs herrelandslag i langrenn (2002–2006).

Han har en *master of business administration* (MBA) fra University of Denver, og en bachelor fra University of Vermont.

Han har siden 2005 vært gift med den tyske tidligere langrennsløperen Claudia Nystad (født Künzel).

## Referanser


## Eksterne lenker
*
Michael John Smith

**Michael John Smith** (født 22. september 1948) er en britisk kommunist som ble dømt for spionasje til fordel for Sovjetunionen. Han ble arrestert i 1992 og dømt til 25 års fengsel. Dette ble i 1995 redusert til 20 år etter en anke. 

Mellom 1960 og 1967 studerte Smith på Ockendon Courts County Secondary Modern School i Essex. Senere begynte han ved universitetet i Surrey hvor han ble uteksaminert i 1971 med en grad i elektroteknikk. 

De tre tiltalepunktene som han ble dømt etter er knyttet til å kommunisere og publisere materiale til det formål å skade sikkerheten eller interesser til den britiske staten. Smith sluttet seg til Det britiske kommunistpartiet i 1972. 

I 1975 ble Smith sekretær for det kommunistiske ungdomsforbundet sin avdeling i Kingston.
## Referanser
Idunn.no

**Idunn.no** er en plattform for vitenskapelig publisering av bøker, antologier og fagtidsskrifter som tilbyr elektroniske utgaver i fulltekst, samt avansertsøk på tvers av disse. 52 bøker og 33 av tidsskriftene er Open Access, og altså åpent tilgjengelig for alle. Idunn.no eies og driftes av Universitetsforlaget.

Idunn.no inneholder totalt 80 tidsskrifter, over 38 000 tidsskriftartikler og 52 vitenskapelige bøker innenfor fagområdene juss, pedagogikk, helse- og sosialfag, humanistiske fag, samfunnsfag, økonomi og naturfag. Flere av tidsskriftene kommer i tillegg til den elektroniske versjonen også ut med en papirutgave. Innholdet har høyt faglig nivå, og er bearbeidet og antatt av redaksjoner som nyter faglig anseelse innenfor sine respektive fagmiljøer.  

Idunn.no ble lansert den 26. mai 2004. Ved lanseringen bestod tjenesten av omtrent 30 tidsskrifter. I dag (2021) består Idunn.no av 80 tidsskrifter hvor de fleste er representert med 13-14 årganger. 

## Bakgrunn
Universitetsforlaget er godkjent som utgiver av vitenskapelige bøker og tidsskrift av Universitets- og høgskolerådets liste over publiseringskanaler, og utgir tidsskrift på både nivå 1 og 2.

## Tidsskrifter
; Juss 
* Arbeidsrett
* Jussens Venner 
* Kritisk Juss
* Lov og Rett
* Nordic Journal of Human Rights
* Nordisk Domssamling
* Nordisk politiforskning
* Skatterett
* Tidsskrift for Rettsvitenskap
; Helse og Sosialfag 
* Fokus på familien
* Nordisk sosialt arbeid
* Nordisk sygeplejeforskning
* rus & avhengighet
* Rus & Samfunn
* Tidsskrift for psykisk helsearbeid
* Tidsskriftet Norges barnevern
; Samfunnsfag 
* Ekfrase
* Heimen
* Historisk tidsskrift
* Internasjonal politikk
* Nordic Journal of Human Rights
*Nordic Journal of Urban Studies
* Nordisk kulturpolitisk tidskrift
*Nordisk välfärdsforskning 
* Nordisk Østforum
* NORMA
* Norsk Antropologisk Tidsskrift
* Norsk medietidsskrift
*Norsk sosiologisk tidsskrift
* Norsk statsvitenskapelig tidsskrift
* Nytt Norsk Tidsskrift
* Plan
* Samtiden
* Sosiologisk tidsskrift
* Stat & Styring
* Søkelys på arbeidslivet
*Tidsskrift for boligforskning
* Tidsskrift for kjønnsforskning
* Tidsskrift for samfunnsforskning
*Tidsskrift for velferdsforskning
; Humanistiske fag 
* Agora
* Edda
* Ekfrase
* Heimen
* Historisk Tidsskrift
* Kirke og kultur
* Kunst og kultur
* Maal og Minne
* Nordisk kulturpolitisk tidskrift
* Norsk Filosofisk Tidsskrift
* Norsk Litteratur­vitenskapelig Tidsskrift
* Norsk Teologisk Tidsskrift / Teologisk Tidsskrift / Tidsskrift for Teologi og Kirke
* Studia Musicologica Norvegica
* Tidsskrift for kjønnsforskning
; Økonomi 
* Beta
* Praktisk økonomi & finans
* Skatterett
; Pedagogikk 
* DRAMA - Nordisk dramapedagogisk tidsskrift
*Nordic Journal of Digital Literacy
* Nordic Studies in Education
* Nordisk tidsskrift for spesialpedagogikk
* Norsk pedagogisk tidsskrift
; Naturvitenskap 
* Naturen

## Bøker

* Eiliv Lund (red.) Advancing Systems Epidemiology in Cancer (2020)
* Thomas Thiis-Evensen: Archetypes in Architecture (1987/2020)
* Amir Sasson (red.): At the Forefront, Looking Ahead (2018)

## Referanser


## Eksterne lenker
* idunn.no
Slaget om Hamburger Hill

**Slaget om Hamburger Hill** er en amerikansk betegnelse på et ti-dagers slag om den 937 meter høye **høyde 937**, vietnamesisk: **Đồi Ap Bia** i underkant av 2 km fra den laotiske grensen i Thua Thien-provinsen rett vest for Huế i det nordvestlige Sør-Vietnam. Høyden var tungt befestet av Nord-Vietnams hær, men hadde for øvrig liten strategisk betydning. Allikevel beordret amerikanerne at den skulle inntas ved et direkte angrep, men forlot den umiddelbart etter at den var inntatt. Dette utløste en sterk kritikk, både i militære kretser og i den amerikanske opinionen. De militære disposisjonene ble kritisert i Kongressen av senatorene Edward Kennedy, George McGovern og Stephen M. Young. 

## Hamburger Hill
Betegnelsen **Hamburger Hill** ble gitt av de amerikanske soldatene og amerikanske medier på bakgrunn av det store antall falne og særlig sårede infanterister, og i dette lå en kritikk av at det ble brukt infanteri i stedet for en større bruk av artilleri som kunne ha avlastet infanteriet.

## Sørvietnamesisk innsats
Videre har det senere kommet fram at det var enheter fra Sør-Vietnams hær som faktisk inntok toppen først, men disse ble beordret tilbake under påskudd at de kunne bli rammet av artilleriild. Imidlertid ble amerikanske soldater sendt inn til toppen så snart de sørvietnamesiske enhetene hadde trukket seg ut, og skapte slik inntrykk av at toppen ble erobret av amerikanerne først.

## I populærkulturen
Slaget ble skildret i filmen *[[Hamburger Hill]]* fra 1987, regissert av John Irvin og skrevet av James Carabatsos. Filmen er basert på virkelige hendelser, men med fiktive karakterer. Filmforfatteren tjenestegjorde selv i Vietnam på denne tiden i 1. kavaleridivisjon og brukte fem år på å intervjue soldater som deltok i slaget.

I PC-spillet *[[Battlefield: Bad Company 2]]* er et av kartene høyde 139 (i stedet for 937) og inneholder posisjoner som ligner på forholdene under dette slaget. Dersom spilleren taper en runde, kommer det en nyhets-stemme som sier at den amerikanske hæren kalte stedet «Hamburger Hill».

## Litteratur
* Zaffiri, Samuel: *Hamburger Hill, May 10- May 20, 1969* (1988), ISBN 0-89141-706-0
* Wiest, Andrew: *Vietnam's Forgotten Army: Heroism and Betrayal in the ARVN* (2007), ISBN 978-0814794104
* Linderer, A, Gary: *Eyes Behind The Lines:  L Company Rangers in Vietnam, 1969* (1991) ISBN 0804108196

## Referanser


## Eksterne lenker
* Vietnam War: Battle of Hamburger Hill 
* Hamburger Hill – The Real Story, Historyinfilm.com
* Battle for Hamburger Hill During the Vietnam War  artikkel av oberst Harry G. Summers, Jr., U.S. Army (ret.)
*  
* Intervju med Vietnamveteranen Arthur Wiknik som beskriver sin opplevelser under slaget om Hamburger Hill fra *Veterans History Project* ved Central Connecticut State University
Ole Torgersen Gillebo

**Ole Torgersen Gillebo** (født 16. desember 1858 i Øyer, død 4. februar 1936 samme sted) var bonde, ordfører og stortingsrepresentant for Venstre.

Han drev farsgården fra 1884, var kommunestyremedlem fra 1887 og ordfører fra 1896. Styremedlem i sparebank fra 1894. Styremedlem i Norges Banks avdeling Lillehammer fra 1903 til 1935. 

Han var vararepresentant til Stortinget 1895–97 og 1898–1900, og stortingsrepresentant 1904–1906.

Innehaver av Medaljen for borgerdåd, 7. juni-medaljen og Kong Haakon VIIs jubileumsmedalje 1905–1930. Hans sønn, norskamerikaneren ingeniør Thomas Gillebo har tilvirket en klubbe som i 1949 ble gitt som gave til Stortingspresidenten, og som fremdeles brukes.

## Referanser


## Kilder
* Lindstøl, Tallak:*Stortinget og Statsraadet 1814-1914*. Kristiania, 1914
* VG, 24. mai 1949

## Eksterne lenker
*